|  |  |  |
| --- | --- | --- |
|  | תאריך: | ‏26 מרץ 2019, ‏י"ט אדר ב תשע"ט  |
| לכבוד: יהונתן תדמור, משנה לפרקליטת מחוז ת"א (מיסוי וכלכלה)מאת: נועה בורנשטיין- זיו, ניר סרי, אתי בן דור | מספרנו: | פ 108/16 |
|  |  |  |

|  |  |
| --- | --- |
| הנדון: | ירון ימין (ת"ז 038483012) |

1. כנגד ירון ימין (ת"ז 038483012) (להלן: "**ימין**" או "**החשוד**") נפתחו שלוש חקירות.
2. החקירה הראשונה (פלא 317349/14) נפתחה בעקבות מעצרו של שמואל קליין קינן (להלן: "**קליין**"). קליין נתפס בנתב"ג כאשר הוא נושא על גופו ובכבודתו יהלומים ודולרים בשווי רב. חקירה זו החלה ביולי 2014 במסגרת פרשה שכונתה "כנפי הרעם", אשר נחקרה ע"י יאחב"ל ויהלום. קליין טען כי נהג לבצע עבודת בלדרות יהלומים עבור רבים ובהם החשוד, ימין. חומר החקירה הועבר לעיוננו, ובדצמבר 2018 הוחלט לסגור את התיק נגד ימין בהעדר ראיות מספיקות בפרשת כנפי רעם.
3. במקביל לחקירה זו נפתחה כנגד החשוד חקירה בחשד לעבירות מס על ידי יחידת יהלום ברשות המיסים (תיק חקר 149700361). חקירה זו הסתיימה בהמלצה לפיה גובשה תשתית ראייתית מספיקה להוכחת עבירה של השמטת הכנסות במישור האישי.
4. במסגרת פרשת כנפי רעם, עלו חשדות לביצוע עבירות מתן שוחד לעובד ציבור זר, אשר הובילו לפתיחת תיק חקירה נוסף ביאחב"ל (פלא 212426/18). חומר החקירה בתיק זה הועבר למשרדנו במאי 2018. המלצת היחידה החוקרת היא לסגור את התיק בהעדר ראיות.
5. חוות דעת זו עוסקת בחשדות לביצוע עבירות מתן שוחד לעובד ציבור זר (פלא 212426/18) (להלן: "**העבירה**").
6. יצוין כי החשוד יצא מהארץ ביום 13.11.16 (זמן קצר לאחר חקירתו המסכמת בעבירה) ומאז לא שב. אשתו וילדיו הקטינים יצאו אף הם מהארץ ביום 2.1.18 ומאז לא שבו לישראל.

## הרקע לפתיחה בחקירה בחשד לביצוע העבירה

1. בשלהי שנת 2011 הקים החשוד חברה בשם YARON GOLDESTONE (PRIVATE) LIMITED (להלן: "**החברה**"), הרשומה בזימבבואה, אשר מטרתה כריית זהב והפקתו.[[1]](#footnote-1) לחברה היו ארבעה תחומי פעילות מרכזיים: כריית זהב; מתן ציוד לכריית זהב לעסקי כרייה קטנים עד בינוניים; עיבוד עופרות; וסינון עפר לצורך הפקת זהב.[[2]](#footnote-2) החשוד פעל בחברה עד לסוף שנת 2013- אמצע 2014 ועזב בשל סכסוך עם אחד השותפים המקומיים.[[3]](#footnote-3)
2. במהלך חקירת פרשת כנפי רעם נתפסה בביתו של החשוד מחברת בצבע אדום (להלן: "**המחברת** **האדומה**")[[4]](#footnote-4). החשוד אישר בחקירתו כי הוא שמילא את המחברת ושתוכנה כולל תיעוד אמיתי של הוצאות פרויקט הכרייה של החברה בזימבבואה.[[5]](#footnote-5)
3. במהלך החקירה נדרש החשוד להתייחס להוצאה הרשומה במחברת כך:[[6]](#footnote-6)



ולהלן תגובתו הספונטאנית:

**"חוקר: אתה יודע מה ראיתי פה, ראיתי פה שוחד**

**ירון ימין: נכון**

**חוקר: שילמת פה שוחד באיזה חברה**

**ירון ימין: נכון**

**חוקר: שכנראה בלי שוחד לא יכולת לעשות**

**ירון ימין: נכון. תרשום אני לא .. לא זה אחי. תרשום: כן! אל תחפש..**

**חוקר: שוחד למיניסטר מייניג**

**ירון ימין: שוחד ל.. מה זה מיניסטר, אתה יודע?**

**חוקר וירון ימין משיבים יחד: שר**

**ירון ימין: שוחד לשר המכרות. תרשום, מודה. נו מה אחי נראה לך שאני מתכחש לזה? קח אותי גם לשם אני רוצה שיעמידו אותי לדין".[[7]](#footnote-7)**

1. דברים אלו הובילו, כאמור, לפתיחה בחקירה בגין חשד לביצוע עבירות שוחד לעובד ציבור זר.
2. בטרם נפנה לניתוח הראיות שהניבה החקירה נציין, כי הודאתו של החשוד דלעיל, ניתנה בחקירה מיום 6.8.14, בה הוזהר בחשדות לביצוע עבירות הלבנת הון, מס הכנסה ומכס ועבירות קשירת קשר לביצוע פשע או עוון אך לא הוזהר על עבירת מתן שוחד לעובד ציבור זר. נוכח האמור, עשויה לעלות טענה כנגד קבילותה של ההודיה.
3. **קדמי** בספרו מתייחס לשאלת קבילות הודיית חוץ ללא אזהרה וקובע כי יש לבחון את ההודיה על פי המבחנים הקבועים בסעיף 12 לפקודת הראיות, קרי אם ניתנה באופן חופשי ומרצון.[[8]](#footnote-8) בפסק הדין [בלחניס](https://www.nevo.co.il/psika_html/elyon/NOPADI-PC-1-030-L.htm) נקבע כי בהעדר אזהרה תיבחן קבילות ההודיה לפי סבירות אמצעי החקירה.[[9]](#footnote-9) בפרשת [מוקמל](https://www.nevo.co.il/psika_html/mechozi/ME-15-06-9330-556.htm) נקבע כי אין לאיין הודיה שניתנה בלא אזהרה ספציפית, כאשר אי האזהרה נעשה בתום לב ושלא כחלק מתרגיל חקירתי.[[10]](#footnote-10) הפסיקה שבה וחזרה על העיקרון לפיו קבילות ההודיה תיבחן לפי רצונו החופשי של החשוד, מודעתו לזכות ההיוועצות וידיעתו על זכות השתיקה.[[11]](#footnote-11)
4. במקרה דנן, החשוד אומנם לא הוזהר בעבירת השוחד לעובד ציבור זר אך הוזהר, כאמור, בשלל עבירות אחרות וחמורות ומכאן שהיה מודע לזכויותיו, ובהן הזכות לשמור על שתיקה והזכות להיוועץ. כמו כן, אי אזהרת החשוד בעבירת השוחד לא היתה חלק מתרגיל חקירתי. בנוסף האופן הספונטאני שבו נאמרה ההודיה, מלמד כי נאמרה מרצון חופשי. מכאן, שעל פי המבחנים שנקבעו בפסיקה ההודיה הינה קבילה.

## מעמדו של החשוד בחברה ועריכת הרישומים

#### החשוד היה הבעלים והמנהל של החברה

1. בחקירתו הראשונה הציג עצמו החשוד כבעלים והמנכ"ל של החברה והיזם של פרויקטים המקודמים במסגרת פעילות החברה.[[12]](#footnote-12) בהמשך ציין החשוד כי החזיק בכ-35% ממניות החברה שעה שביתרת המניות החזיקו גורמים נוספים, בהם גם הממשלה והמשקיעים.[[13]](#footnote-13) לגרסתו, החוק בזימבבואה מחייב כי 51% (לפחות) ממניות חברה הרשומה במדינה יהיו בבעלות אזרחים מקומיים.[[14]](#footnote-14) החשוד גם ציין כי ברשותו פנקס שיקים וכרטיס אשראי של החברה וכי יש לו הרשאה מהמשקיעים בחברה, למשוך כספים, גם לצרכיו האישיים.[[15]](#footnote-15)
2. מסמכים אשר נמצאו בחומרי החקירה לא מצביעים על תמונה ברורה באשר להרכב הדירקטורים ובעלי המניות בחברה אך מכולם עולה כי לחשוד היה תפקיד מרכזי בחברה וכי היה ממקימיה. על פי אחד המסמכים שנתפסו, החשוד החזיק במניות החברה יחד עם אדם מקומי בשם מפלה טומפסון בחלקים שווים, ושניהם היו דירקטורים בחברה.[[16]](#footnote-16) ממסמכים אחרים עולה, כי בחברה היו 5 דירקטורים: מפלה טומפסון, ימין ושלושה דירקטורים נוספים ובהם שם טוב יצחקוב (להלן: "**יצחקוב**"), רון אייזון (להלן: "**אייזון**") וארז ברזילה.[[17]](#footnote-17) מעדויות של מעורבים שונים עולה כי לחשוד היו שני שותפים (טומפסון מפלה וזווילי נדאלו).[[18]](#footnote-18) עניין זה עולה גם מעיון במחברת האדומה שם רשומות הוצאות עבור טומפסון ונדאלו.[[19]](#footnote-19)
3. יצחקוב, אשר עבד כמפקח מטעם אחד המשקיעים המרכזיים בחברה,[[20]](#footnote-20) תיאר את החשוד כמנהל של החברה.[[21]](#footnote-21) יצחקוב גם טען שהחשוד היה אחראי על ניהול הכספים בחברה.[[22]](#footnote-22) אייזון, אשר עבד בחברה החל משנת 2011 כמפקח פרויקטים,[[23]](#footnote-23) תיאר את החשוד כמנהל והבעלים של החברה.[[24]](#footnote-24) כך גם שני עובדים של חברת הכשרת היישוב, אשר ביקרו באחד הפרויקטים של החברה לצורך בדיקת שיתוף פעולה עמה, תיארו את החשוד כדמות הדומיננטית בחברה.[[25]](#footnote-25) זאת ועוד, במחשבו של החשוד נמצאה קבלה שהוצאה עבור החשוד ושם נרשם כי הוא עצמו המחזיק של חמש חלקות לכריית זהב (gold reef claims) וזאת החל ממרץ 2011.[[26]](#footnote-26) ההחזקה האישית בחלקות הכרייה מחזקת את המסקנה כי החשוד היה מיוזמי פרויקט הכרייה והרוח החיה מאחורי החברה.
4. יוער כי כבר בחקירתו הראשונה טען החשוד כי לא טיפל בענייני הכספים של החברה. בחקירה המסכמת אף הוסיף וניסה לצמצם עוד את מעמדו בחברה ואמר כי כל תפקידו היה לפקח על העבודות בפרויקט הכרייה.[[27]](#footnote-27) לטעמנו, אין לקבל את גרסתו המצמצמת בחקירה המאוחרת. זאת, נוכח: גרסתו המפורשת לפיה היה ממקימי החברה אשר אף נושאת את שמו; התיעוד ומעקב אשר ביצע אחר הוצאות החברה; העובדה שהיה בעל סמכות למשוך ממנה כספים אישיים; העובדה כי גורמים שהיו עמו במגע ראו בו מנהל החברה; מסמכים רשמיים המעידים כי היה מראשוני הדירקטורים ובעלי המניות בחברה.
5. יוער כי במסגרת בקשה לעזרה משפטית[[28]](#footnote-28) התבקשה חקירתם של שני גורמים נוספים, בניסיון לשפוך אור על מעמדו של החשוד ופעילותו בחברה. שני גורמים אלו, משה זויטמן (להלן: "**זויטמן**") שככל הנראה היה המשקיע המרכזי בחברה[[29]](#footnote-29) ואדם בשם פיטר אשר עבד בחברה,[[30]](#footnote-30) לא אותרו ולפיכך לא נחקרו.

#### נסיבות כתיבת המחברת האדומה וטבלת האקסל

1. כאמור, החשוד הודה כי במחברת האדומה מתועדות הוצאות של פרויקט הכרייה השייך לחברה.[[31]](#footnote-31) בנוסף למחברת האדומה נתפסו בביתו של החשוד גם שני מחשבים שבאחד מהם נמצאה טבלת אקסל המתעדת גם כן הוצאות של פרויקט הכרייה (להלן: "**טבלת האקסל**"). החשוד הודה במספר הזדמנויות כי הן המחברת האדומה והן טבלת האקסל נעשו על ידו לצורך תיעוד הוצאות החברה.[[32]](#footnote-32) בחקירותיו ידע החשוד גם להסביר על פשר הרישום במחברת האדומה ובטבלת האקסל.[[33]](#footnote-33) בחקירתו המסכמת ציין החשוד שעדכן את הרישומים אחת לשבוע- שבועיים, כך שהרישומים נעשו בזמן אמת.[[34]](#footnote-34)
2. נוכח דבריו של החשוד וכפי שעולה מהרשום במסמכים אלה, על כך שהתיעוד במחברת האדומה החל בסוף 2011- תחילת 2012 ועל כך שהחל לרשום במחברת האדומה ולאחר מכן בטבלת האקסל,[[35]](#footnote-35) ניתן לומר כי כלל הרישומים מתוארכים לשנים 2011-2013. הרישום עליו נשאל החשוד בחקירה מיום 6.8.14 ושלגביו הודה במתן שוחד, מתייחס ככל הנראה למחצית השנייה של שנת 2012, למעלה מחצי שנה לאחר הקמת החברה.[[36]](#footnote-36) כך גם הרישום המקביל בטבלת האקסל המציין העברה של 2,000 דולר ל"מינסטר".[[37]](#footnote-37)
3. יוער כי בטבלת האקסל מופיעות הוצאות נוספת אשר יתכן שמציינות אף הן מתן שוחד לידי גורמי ממשל.[[38]](#footnote-38) יחד עם זאת, בניגוד לדבריו ביחס לרישום במחברת האדומה, ביחס לטבלה החשוד, משנה החשוד את גרסתו. בתחילה טען, כאמור, כי הרשום בטבלה הוא המשך למחברת האדומה לאחר מכן טען שהוא לא ערך את הטבלה אלא שזו הורדה למחשבו מתוכנת ICLOUD[[39]](#footnote-39) ולאחר מכן, כאשר נשאל ישירות על הרישום המצביע על שוחד בטבלת האקסל, הכחיש החשוד את ביצוע העבירה.[[40]](#footnote-40)
4. יתרה מכך, החשוד סיפר בחקירתו כי על פי הנהוג באפריקה, פיתוח פרויקטים כרוך גם בתשלומים הניתנים לאנשי הקהילה המקומית (הקומיוניטי), וזאת על מנת למנוע התנגדות של המקומיים. מחקירתו עולה, כי ייתכן שחלק מההוצאות המפורטות בטבלה כהוצאות שוחד, הינן הוצאות שניתנו לצרכים אלה, ולפיכך אין הן מהוות שוחד, כהגדרתו המשפטית, באשר הם לא ניתנו לעובד ציבור.[[41]](#footnote-41)
5. מכאן שללא הודיית החשוד ובהעדר ראיות נוספות המחזקות את האמור בטבלת האקסל ביחס למתן השוחד, נראה כי אין די ראיות כדי להעמיד את החשוד לדין גם בגין הרישומים החשודים הנוספים בטבלה, הגם שישנן ראיות חיצוניות המאמתות חלק מהרשום בטבלה.[[42]](#footnote-42)
6. באשר למודעותו לתוכן הרישום, החשוד לא מסר גרסה אחידה. כאמור, בחקירה הראשונה אישר החשוד כי המחברת נכתבה על ידו ושיקפה הוצאות של החברה על פי ידיעתו שלו.[[43]](#footnote-43) בחקירתו מיום 21.6.15 טען החשוד, כאמור, ביחס לטבלת האקסל כי הוא לא ערך אותה אלא שזו הועתקה למחשבו מה-ICLOUD.[[44]](#footnote-44) בחקירתו המסכמת שינה החשוד שוב את גרסתו וטען כי הוא אומנם ערך את המחברת האדומה וטבלת האקסל אך הפרטים ניתנו לו מאחרים ובפרט מיצחקוב.[[45]](#footnote-45) יחד עם זאת, על אף העובדה כי במהלך חקירה זו ביקש החשוד להתנער ממעורבותו ומודעותו לשוחד, אישר החשוד כי היה מודע לתשלומי השוחד "ברמת קריאת הדו"ח הכללי.." ואף שוחח על הנושא עם יצחקוב.[[46]](#footnote-46) לטעמנו, גם בנקודה זו יש לקבל את גרסתו הספונטנית של החשוד בראשית החקירה, ולא את גרסתו המתגלגלת והמרחיקה של החשוד בהמשך החקירה. יצחקוב הכחיש כי ערך רישום של ההוצאות וטען שהיה זה החשוד אשר ניהל מעקב אחר הוצאות החברה.[[47]](#footnote-47) בנוסף, טען יצחקוב כי הוא עצמו כלל אינו משתמש במחשבים וכי היה זה החשוד אשר הציג בפניו את טבלת האקסל מעת לעת.[[48]](#footnote-48)

### **תשלום שוחד לשר המכרות בסך 2,000 $**

#### נסיבות מתן השוחד

1. באשר למהות תשלום השוחד ושאלת הצורך לשלם שוחד לשר המכרות ("מיניסטר מיינינג") לצורך קידום עסקי החברה,[[49]](#footnote-49) גרסאותיו של החשוד מתפתחות. בחקירה הראשונה התרברב כי הודות לקשריו עם בכירים בממשל בזימבבואה, לרבות קשרים עם שר המכרות, הוא מצליח לחלוש על אזורי כרייה נחשקים.[[50]](#footnote-50) בחקירה המסכמת, שבה הוטחו בו חשדות מתן השוחד, שינה גרסתו וטען כי הליך קבלת רישיונות לכרייה הוא פשוט ביותר ולפיכך אין כל צורך בקשר מיוחד עם השלטונות.[[51]](#footnote-51) בחקירה זו אישר החשוד כי היתה לו היכרות שטחית עם שר המכרות ששמו הפרטי זואלי (לא זכר את שם משפחתו) אך טען כי לא נפגש איתו ביחידות ולא עמד עמו בקשר טלפוני. לגרסתו, פגש אותו פעמיים לכל היותר באירועים שונים.[[52]](#footnote-52)
2. גרסתו של אייזון שונה מגרסת החשוד. לגרסת אייזון, הוא נכח לפחות בשתי פגישות של החשוד עם שר המכרות. אייזון לא הכיר שר מכרות בשם זואלי ולא זכר את שמו של שר המכרות אשר פגש אותו ביחד עם החשוד. עוד הסביר, כי היו מספר אנשים אשר עבדו במשרד המכרות והציגו עצמם כשרי מכרות. אייזון ציין כי בפגישה של החשוד עם שר המכרות החשוד ביקש לקבל עוד אזורי כרייה על מנת להגדיל את היקף עסקיו. אייזון אף טען כי יצחקוב נכח באחת מהפגישות עם שר המכרות.[[53]](#footnote-53) יצחקוב הכחיש היכרות עם שר המכרות של זימבבואה והכחיש את טענת אייזון לפיה נכח בפגישה עם השר.[[54]](#footnote-54)
3. יצוין, כי טענתו של החשוד לפיה לא נדרש לקשרים עם השלטונות לשם קידום הפרויקט, סותרת אף את התכנית העסקית של החברה בה מתואר כי מתקיים דיאלוג עם הממשל לצורך הבהרת החשיבות של שמירה על המדיניות הקיימת בעניין כרייה וכלכלה.[[55]](#footnote-55) מכאן, שגם על פי הצהרות החברה עצמה הקשר עם הממשל הינו חלק מהתוכנית העסקית של החברה ונדרש לצורך קידום עסקיה.
4. יתרה מכך, כשנשאל החשוד בחקירה המסכמת מהי משמעות המילה שוחד המופיעה לצד רישום ההוצאה בסך 2,000$ ל"מיניסטר מייניג" במחברת האדומה השיב: "**שוחד הוא שוחד**".[[56]](#footnote-56) אמירה זו מבססת את העובדה כי אכן מדובר בתיעוד של הוצאת שוחד - קרי תשלום לעובד ציבור בעד פעולה הקשורה בתפקידו. העובדה שגם בזמן אמת הבין החשוד כי שולם שוחד לקידום עסקיה של החברה נתמכת גם בדבריו הבאים:

**"בשיחות חולין שהיו לי עם שם טוב [יצחקוב] טענתי פעם או פעמיים בפניו שאסור שהעסק ינוהל בצורה, שיהיו דברים כגון שוחד בעסק. וטענתי שבסוף היום זה יפגע בנו. שם טוב ענה שהוא מסכים איתי. ש. אז מה עשיתם עם זה? ת. כלום, כי לא היה לנו כח לעשות את השינוי".**[[57]](#footnote-57)

1. נוכח הודאתו של החשוד למראה הרישום במחברת האדומה ודבריו הנוספים לעיל ונוכח התיעוד, שנעשה על ידו בזמן אמת במחברת האדומה, ניתן לבסס מסקנה לפיה במחצית השנייה של שנת 2012 נתנה החברה סך של 2,000$ שוחד לקידום עסקיה, זאת הגם שלא ניתן לקבוע מי בפועל נתן את השוחד ומהי זהותו של השר שלקח את השוחד.
2. נדגיש, כי הגם שזהותו של השר איננה ידועה,[[58]](#footnote-58) על פי הודיית החשוד מדובר בשר המכרות, ולמצער, מחומר הראיות ניתן להסיק, כי מדובר בעובד ציבור במשרד המכרות. יצוין כי על פי גרסת אייזון פקידים שונים במשרד המכרות הציגו עצמם כ"שר מכרות",[[59]](#footnote-59) ומכאן שגם לפי גרסתו יש אפשרות כי השוחד ניתן לעובד ציבור זוטר יותר אשר כינה את עצמו "שר" על אף שלא היה זה תפקידו הפורמלי.
3. בהקשר זה יוער כי זהות מקבל השוחד אינה חלק מרכיבי העבירה כל עוד מוכח שמקבל השוחד היה עובד ציבור. כך נכתב בפתיח להכרעת הדין [בפרשת הולילנד](https://www.nevo.co.il/search/Highlighter.aspx?verdictid=3071268):

בהקשר זה יצוין במאמר מוסגר כי סנגורו המלומד של נאשם 1 נקלע לכלל טעות בסיכומיו, כאשר טען כי לצורך הוכחת עבירת תיווך בשוחד יש להצביע על עובד ציבור ספציפי אותו הנותן והמתווך נתכוונו לשחד (ראו ס' 35 לסיכומי נאשם 1). במקרה שנדון בע"פ 385/87 תלאוי נ' מדינת ישראל, מנהל חשבונות הציע ללקוחו כי הלה ימסור לידיו כספים, אותם יעביר כשוחד לפקידים של רשויות המס, זאת מבלי שנקב בשמו של פקיד מסוים שעתיד היה לקבל את הכספים. מנהל החשבונות הואשם בתיווך בשוחד. במקרה זה הצדדים היו תמימי דעים כי ניתן גם ניתן להרשיע בתיווך בשוחד בהיעדר משוחד קונקרטי, כאשר השאלה העיקרית שנדונה בפסק דינו של בית המשפט העליון הייתה האם ניתן להרשיע במקרה זה בתיווך בשוחד גם ללא ראייה מסייעת לעדותו של הלקוח, שהפך עד מדינה נגד מנהל החשבונות. העובדה כי בית המשפט התייחס לעדותו של הלקוח כעדותו של שותף לעבירת התיווך שומטת את הקרקע תחת טיעונו של הסנגור הנכבד.[[60]](#footnote-60)

1. ניתן להקיש מעניין זה לענייננו ולומר כי גם במקרה דנן, הרשעה בעבירת מתן השוחד אינה תלויה בהוכחות הזהות הקונקרטית של מקבל השוחד. ויודגש, כי נסיבות ענייננו קלות מאלה אשר נידונו בפרשת הולילנד וכן בפרשת תלאוי אשר הוזכרה בה מכיוון שבמקרה דנן, לפחות במקרה של הרישום במחברת האדומה עליה הודה החשוד, ידוע זהות הגורם המשוחד (שר המכרות)- גם אם לא זהות האדם עצמו.

#### נותן השוחד

1. החשוד העלה מספר טענות הגנה בקשר למעורבותו בתשלום שוחד. כבר בחקירה הראשונה טען החשוד, כי לא התעסק בניירת של החברה ובהוצאותיה.[[61]](#footnote-61) בהמשך חקירה זו שב וטען החשוד כי לא היה "איש הכספים" של החברה וכי עניינים אלו נוהלו על ידי אחרים ובהם גם יצחקוב והמשקיע זויטמן.[[62]](#footnote-62) באופן ספציפי נטען, בחקירה המסכמת, כי ההוצאות הרשומות במחברת האדומה ובטבלת האקסל נעשו בפועל על ידי אחרים ובכלל זה יצחקוב וזאת מבלי שהייתה לחשוד שליטה עליהם.[[63]](#footnote-63)
2. בהמשך לצמצום מעורבותו בניהול הפיננסי של החברה, העלה החשוד בחקירה המסכמת את הטענה לפיה הוא עצמו לא היה מעורב בהחלטה על מתן השוחד והדבר נודע לו רק אגב מילוי המחברת האדומה וטבלת האקסל.[[64]](#footnote-64) לתמיכה בטענת ההגנה נשען החשוד על טבלת האקסל בה רק לצדן של חלק מההוצאות מצוין כי הן "אושרו על ידי ירון" והדגיש כי לצדה של ההוצאה "שוחד למיניסטר מיינינג" לא צוין כי אושרה על ידו. לשיטתו, עובדה זו מבססת את טענתו לפיה לא אישר את כל הוצאות החברה, ובכלל זאת את הוצאת השוחד.[[65]](#footnote-65)
3. האם ניתן לקבל טענת הגנה זו? מחד, בהעדר ראיות ברורות בדבר מנגנוני קבלת החלטות בחברה, חלוקת סמכויות והאופן בו ניתן השוחד במקרה זה, קיים קושי לסתור את הטענה. מנגד, מדובר בגרסה מאוחרת של החשוד, שאינה עולה בקנה אחד עם הודאתו הספונטנית והמפורשת כאמור.**[[66]](#footnote-66)**
4. טענת הגנה זו אף לא עולה בקנה אחד עם גרסתו בדבר תיעוד ההוצאות במחברת האדומה ובטבלת האקסל. אף אם לא הוא הוציא בפועל את כל הוצאות החברה ואף אם לא כתוב באופן מפורש שאישר את כולן בזמן אמת, כמנהל בחברה אשר תיעד את ההוצאות בזמן אמת ועקב אחר כל הוצאה והוצאה, קיים קושי לקבל את התנערותו המאוחרת מאחריות. יצוין, כי העובדה שהחשוד החזיק בפנקס שיקים של החברה[[67]](#footnote-67) תומכת אף היא במסקנה לפיה היתה לו יכולת לשלוט בהוצאות החברה.
5. על האמור יש להוסיף כי יצחקוב הכחיש שהוא אשר תיעד את ההוצאות[[68]](#footnote-68) וטען מפורשות כי החשוד היה האחראי על ניהול כספי הפרויקט.[[69]](#footnote-69) אף אם קיים קושי ליתן אמון מלא בגרסת יצחקוב, הן משום שביקש להרחיק את עצמו והן משום ששהה בזימבבואה למשך תקופות קצרות בלבד,[[70]](#footnote-70) לא ניתן להתעלם מגרסתו.
6. יתרה מכך, נוכח מעמדו של החשוד בחברה, ניתן להרשיע את החשוד במתן השוחד מכוח הלכות **הביצוע בצוותא**. בעניין [פלונים](https://www.nevo.co.il/PsikaSearchResults.aspx) חזר הנשיא [כתוארו אז] ברק על ההלכה לפיה אין הכרח כי כל המבצעים בצוותא ימלאו אחר כלל היסודות העובדתיים של העבירה.[[71]](#footnote-71) [בשלמה יוסף](https://www.nevo.co.il/psika_html/elyon/05076370-t08-e.htm) קבע השופט רובינשטיין את מבחן המטרה המשותפת והשליטה כמבחנים לבחינת מעורבותם של מבצעים שלא ביצעו בגופם את העבירה.[[72]](#footnote-72) בפרשת [דרעי](https://www.nevo.co.il/psika_html/elyon/9903575.htm) חזר בית המשפט העליון על הרשעתם של קבוצת מנהלים אשר, לשיטתו, פעלו בצוותא חדא למתן השוחד.[[73]](#footnote-73)
7. בעניין [בן יצחק](https://www.nevo.co.il/psika_html/elyon/16072290-c03.htm) אף נקבע כי במקרים בהם קיים ספק באשר למבצע הישיר של העבירה, ניתן להרשיע בביצוע בצוותא מקום שהוכחה תרומתו הדומיננטית של אדם המציבה אותו ב"מעגל הפנימי של המשימה העבריינית" וזאת אף אם לא ניתן להרשיע או אף אם יתר המבצעים זוכו וכך נקבע:

**"הספק הסביר המתעורר בפסק דינה של השופטת ד' ברק-ארז, מתייחס אך ורק לשאלה האם המבקש עצמו הוא שביצע את הדקירות. קביעה שאינה מעלה ואינה מורידה לגבי אחריותו כמבצע בצוותא, שכן מעצם מהותה של אחריות זו לא נדרש שכל שותף לעבירה יקיים את כל יסודותיה העובדתיים (**[**ע"פ 2796/95 פלונים נ' מדינת ישראל, פ"ד נא**](http://www.nevo.co.il/case/6209178)**(3) 388, 403 (1997))".**[[74]](#footnote-74)

1. מהאמור לעיל עולה, כי אף אם החשוד עצמו לא מסר את השוחד ניתן לראות בו כמבצע בצוותא של העבירה, שכן על פי ההלכה הפסוקה אין צורך שהחשוד יקיים בעצמו את כלל יסודות העבירה, כל עוד מתקיים בו מבחן השליטה. נוכח הנסיבות אשר תוארו לעיל באשר למעמדו של החשוד ויכולתו לשלוט בהוצאות החברה יחד עם מודעותו בזמן אמת למתן השוחד, הרי שאף אם השוחד נמסר על ידי אחר הרי שקמה לחשוד אחריות מכוח דוקטרינת הביצוע בצוותא.

## משקלה של ההודיה

1. נוכח מרכזיותיה של ההודיה בתיק זה נבחן כעת את משקלה של ההודיה וקיומם של תוספות ראייתיות. כידוע, משקלה של הודיה נבדק על פי המבחן הפנימי אשר מתייחס לתוכנה ולסימני האמת הנלמדים ממנה כגון הגיונה הפנימי והמבחן החיצוני מבחן ה"דבר מה נוסף". הדרישה ל"דבר מה נוסף" היא דרישה גמישה אשר תלויה במהימנות הפנימית של ההודיה, קרי- ככל שמשקלה הפנימי של ההודיה גבוה יותר כך הדרישה ל"דבר מה נוסף" משמעותי קטנה וההפך.[[75]](#footnote-75)
2. הפסיקה חזרה על הקביעה לפיה התוספת הראייתית להודיה צריכה להיות ראיה המאמתת את דבריו של החשוד ואין הכרח כי התוספת תסבך את החשוד בעבירה בה נחשד.[[76]](#footnote-76) בפרשת [סמירק](https://www.nevo.co.il/psika_html/elyon/9906613.htm) קבע בית המשפט העליון כי ניתן לראות בקטעים מיומנו של החשוד כדבר מה נוסף[[77]](#footnote-77) ובפרשת [רמילאת](https://www.nevo.co.il/psika_html/elyon/13085890-04w.htm) נקבע כי שקריו של הנאשם עשויים אף הם לשמש כתוספת ראייתית הנדרשת לחיזוק ההודיה.[[78]](#footnote-78) יוער כי בדעת מיעוט בפרשת רמילאת אמר כב' השופט דנצינגר כי בכדי להרשיע על סמך הודיית חוץ של נאשם כעדות יחידה, על התוספת הראייתית להיות מחוזקת.[[79]](#footnote-79)
3. בעניינינו, מהווה כאמור, המחברת האדומה תוספת ראייתית מחוזקת. המחברת נכתבה על ידי החשוד בזמן אמת על מנת לתאר את הוצאות החברה[[80]](#footnote-80) ובכך מהווה מעין יומן אשר נקבע בפרשת סמירק כראיה אשר יכולה לשמש כ"דבר מה נוסף". העובדה שניתן להוכיח, מראיות חיצוניות, את אמיתות חלק מההוצאות המתועדות במחברת האדומה,[[81]](#footnote-81) מוסיפה לאמינות הכתוב בה ובכך מחזקת את מעמדה כתוספת ראייתית שיש בכוחה אף לסבך את החשוד בביצוע העבירה.
4. בנוסף וכפי שתואר לעיל, החשוד שיקר בנוגע למספר נקודות המחזקות אף הן את הודייתו, כאמור בפרשת רמילאת. כך למשל נמצא שהחשוד שיקר באשר לקרבתו לאנשי ממשלת זימבבואה, כאמור.[[82]](#footnote-82) שקר זה מהווה אף הוא תוספת ראייתית מחוזקת שכן הוא נוגע לביצוע העבירה. זאת מכיוון שמתן השוחד נעשה, כפי שתואר לעיל, על מנת להגדיל ולהטיב את שטחי הכרייה של החברה, דבר שהושג דווקא בשל קשריו של החשוד עם אנשי הממשל.[[83]](#footnote-83)
5. מהאמור לעיל עולה המסקנה, כי על סמך הודאתו של החשוד והחיזוקים הראייתיים המתוארים, ניתן להוכיח כי החשוד שילם שוחד בסך 2,000$ לעובד ציבור לצורך קידום עסקי החברה במחצית השנייה של שנת 2012.

## סיכום

1. חקירת החשד לשוחד עובד ציבור זר בתיק זה החלה בעקבות הודאתו של ימין במסגרת חקירתו בפרשת כנפי הרעם. החשוד הודה שהחברה אותה ניהל והיה מבעליה נתנה שוחד לשר המכרות בזימבבואה בסך של 2,000$. להודאה זו התווסף תיעוד של תשלומי שוחד במחברת האדומה ובטבלת האקסל אשר החשוד ערך בזמן אמת.
2. החקירה שנפתחה בעקבות הודאתו של החשוד בעבירה של שוחד עובד ציבור זר לא הצליחה להניב בסיומה ראיות משמעותיות מעבר לאלה שהיו קיימות ערב פתיחתה.
3. יחד עם זאת, הגענו לכלל מסקנה כי ניתן לבסס את אחריותו של החשוד למתן שוחד לעובד במשרד המכרות בזימבבואה בסך של 2,000$ במחצית השנייה של שנת 2012, על מנת לקדם את עסקי החברה. זאת, לאור מעמדו של החשוד בחברה ותוך הסתמכות על הלכות הביצוע בצוותא. מכאן שעמדתנו היא כי ישנה תשתית ראייתית המבססת סיכוי סביר להרשעה בביצוע עבירה של מתן שוחד לעובד ציבור זר.

|  |
| --- |
|  |
|  |
|  |

1. **ס.ג. 1 7.8.14** (קלסר ירון ימין 2)- רקע כללי על החברה ותעודת התאגדות ממשלת זימבבואה חתומה מיום 21.11.2011; **ימין 6.8.14 (10:30) גיליון 1 ו-2:** "בשלוש ארבע שנים אחרונות אני נמצא בתהליך הקמה של שני פרוייקטים גדולים בתחום כריית הזהב שצפויים להניב תשואה עצומה." **יצחקוב 25.3.15, ש' 91**: "...אני אסביר לך איך עובד העסק: זה לא מכרה זהב, אלא שירות למכרה. ירון מספק ציוד לכורים, ותמורת זה מקבל חלק מחומר גלם. בתקופת הרצה קיבלנו את העפר שצריך לזקק אותו, אבל עדיין לא התחלנו לזקק"; **יצחקוב 10.7.17, ש' 28:** "ירון הביא רעיון לפרויקט של איסוף של העפר מהכורים ועם מכונות מסננים את העפר במטרה להוציא את הזהב מהעפר**"; אייזון 19.6.17, ש' 74:** מספר שהעסק שבגינו עבד עם ירון לא קם ומתאר כי היה אמור לקום מכרה ועסק לגריסת סלעים. [↑](#footnote-ref-1)
2. **מתוך ס.ג. 1 מיום 7.8.14**. [↑](#footnote-ref-2)
3. **הודעת ימין 15.6.15, ש' 86: "**המקום סגור היום ומוקפא בצו בית משפט מחודש ספטמבר האחרון." **הודעת ימין 2.11.17, ש' 98**: "לימים הקמתי את הפרויקט המדובר "גולדסטון", שכשל באופן מוחלט,...תומפסון מפלה, השתלט בצורה כוחנית על העסק; **ש' 101:** "להערכתי באמצע 2013."

**יצחקוב 25.3.15, ש' 52**: "המשקיעים שמעו שהעסק תקוע שם. יש בעיות עם המקומי, הוא לא מאפשר להתקדם." **יצחקוב 10.7.17, ש' 78:** "... שמעתי גם שמפלה עצר את הפרויקט." [↑](#footnote-ref-3)
4. מחברת הוצאה ממעטפה המסומנת א.ס.3, הדפים במחברת מסומנים ס.ג. 25-38 6.8.14. [↑](#footnote-ref-4)
5. **ימין 6.8.14 (16:48), עמ' 16**: "אני מעיין [במחב' האדומה] וחותם על כל דף. אני מילאתי את המחברת הזאת. זה מתחיל מתכנון כספי – הדפים ס.ג. 25,26,27. אתה יכול לראות שרצינו לסיים את הפרויקט ב-1,900,000$. החל מס.ג. 28 זהו תיעוד אמיתי של הוצאות הפרויקט. אתה יכול לראות כאן משכורות, פיתוח, רכישת ציוד, הוצאות שוטפות." [↑](#footnote-ref-5)
6. הרישום האמור נמצא בעמוד המסומן ס.ג.30, 6.8.14. [↑](#footnote-ref-6)
7. תמלול ימין 6.8.14 (16:48) עמ' 49; מס' קלטת 2212-G-14, החל מדקה 3:01:33. [↑](#footnote-ref-7)
8. יעקב קדמי, **על הראיות- חלק ראשון** (2009), עמ' 107. [↑](#footnote-ref-8)
9. ת"פ 1382/99 **בלחניס נ' מד"י** (ניתן ביום 1.11.99), עמ' 6 ו- עמ' 4 בהתאמה. [↑](#footnote-ref-9)
10. ת"פ 9330-06-15 **מדינת ישראל נ'** **מוקמל** (ניתן ביום 7.2.17), ס' 23. [↑](#footnote-ref-10)
11. שם, ס' 24 וכן ראו דברי השופטת נאור ב ע"פ 10477/09 **מוחמד מובארק נ' מדינת ישראל** (ניתן ביום 10.04.13), ס' 101. [↑](#footnote-ref-11)
12. **ימין 6.8.14, שעה 10:30, גיליון 3:** "אני חוזר ל-2 פרוייקטים שאני מנהל/מוביל/מקדם במסגרת חברה שבבעלותי הנקראת גולדסטון בדרום אפריקה ובזימבבואה היא נקראת ירון גולדסטון."

**תמלול ימין משעה 8:03, עמ' 128, ש' 36 עד עמ' 129 ש' 6**: חוקר מס' 1, שחר לוי : אתה המנכ"ל של החברה נכון? נחקר, ירון ימין : כן, אבל אני לא... חוקר מס' 1, שחר לוי : אתה הבעלים. נחקר, ירון ימין : אבל כן אבל אני לא יודע להגיד את זה במדויק יש איזה ש... חוקר מס' 1, שחר לוי : אתה עושה כסף אתה לא יודע כמה עובדים? חוקר מס' 2, סרגיי גוסליצר : אמרת מאה חמישים מקודם. נחקר, ירון ימין : אמרתי לערך בכל... החברות, זאת אומרת... דרום אפריקה, זימבבואה יש מאה חמישים עובדים בערך. חוקר מס' 1, שחר לוי : עכשיו אתה גם מחזיק בדרום אפריקה או רק בזימבבואה? נחקר, ירון ימין :זה שניהם זה... שניהם זה אחד. [↑](#footnote-ref-12)
13. י**מין 6.8.14 (16:48) גיליון 1:** "החלק שלי בין השותפים הוא 35% כל השאר מתחלקים ב-75% כאשר הממשלה הקומיונטי והאימפלויד מחזיקים ב-35% לערך והשותפים 30% כל אחד לפי חלקו"; **גיליון 14**: "יש לי שיעור אחזקה של 35% בחברות גולדסטון וירון גולדסטון. אני ייסדתי את שתי החברות וגייסתי משקיעים. יש משקיעים שהם הפכו לשותפים בחברה עם הזרמת הכספים, ויש גם שותפים שאינם משקיעים – אזרחים מקומיים ואנשי ממשל בזימבאבווה"; **ימין 6.8.14 (10:30) גיליון 3**: "יש לי 15 שותפים והם: הנרייטה רושווייה מזימבבואה, טומי מפלה מזימבבואה כינויו טומפסון, זואלי מזימבבואה, יאני מיוון, ג'ורג' מסלובקיה, אינני זוכר את השאר משום שלכל השותפים שמניתי יש שותף נוסף שהביאו". [↑](#footnote-ref-13)
14. **ימין 2.11.16, ש' 120; ימין 6.8.14 (16:48) גיליון 14**: "כיון שהחוק בזימבאבווה אוסר לזרים להחזיק יותר מ- 49% בחברות המקומיות". [↑](#footnote-ref-14)
15. **ימין , 6.8.14, שעה 16:48, גיליון 5**-6. **תמלול ימין, שעה 8:03, עמ' 132, ש' 33**: "חוקר מס' 1, שחר לוי : סליחה הפקידו כסף אצלך... בחברה. נחקר, ירון ימין : יש לי את הרשות. חוקר מס' 1, שחר לוי : כן. נחקר, ירון ימין : יש לי את הרשות. חוקר מס' 1, שחר לוי : להשתמש בכסף? נחקר, ירון ימין : להשתמש, להשתמש לצרכים אישיים בכספים שמופקדים לחשבונות החברה עד למועד הכנסות ורווחים של החברה. ברגע שיהיו הכנסות ורווחים של החברה את כל הסיכום שלי עם כל החברות ששותפות בפרויקטים שלי... ( מילה לא ברורה ). ו... מהרווחים שלי אני צריך להחזיר את הכסף ויקזזו לי את ה... את הכספים שמשכתי עד היום."

**ימין 10.8.14, ש' 148:** "ש. ושל גולדסטון? ת. יש שם כרטיס אחד של גולדסטון. קיבלתי אותו רק לפני כמה חודשים, עוד לא יצא לי להשתמש בו."

**ימין 15.6.15, ש' 67**: "היו לי משקיעים בעסק. חתמתי איתם הסכם שעל פיו אני מושך לי כסף מההשקעות שלהם..." [↑](#footnote-ref-15)
16. **ס.ג. 36 25.3.15**. [↑](#footnote-ref-16)
17. **ס.ג. 38 25.3.15.**  [↑](#footnote-ref-17)
18. **אייזון 19.6.17, ש' 109:** "לירון ימין היו שני שותפים מקומיים תומפסון וזוולי. הם עזרו לבנות את המכרה והביאו את כוח האדם. אני לא מכיר שר מכרות בשם כזה [נשאל אם מכיר שר מכרות בשם זואלי]"; יצחקוב 10.7.17, ש' 132: "ש. מכיר את תומפסון מפאלה מזימבבואה? ת. זה הבחור שסיפרתי לך, הוא גם היה שותף בפרויקט עם משה וירון. ירון הסביר לי כשפותחים כל עסק מסוג כלשהו בזימבבואה, צריך להיות שותף מקומי"; במחברת האדומה (ס.ג. 42 31.5.15) נמצאו רישומי הוצאות עבור תומפסון וזווילי. [↑](#footnote-ref-18)
19. **מחברת אדומה, ס.ג. 42 מיום 31.5.15**. [↑](#footnote-ref-19)
20. **ימין, 6.8.14, שעה 16:48, גיליון 14**: "ש. מי זה שם טוב? ת. היה עובד שלי בזימבאבווה."; **חקירת ימין מיום 2.11.16,** ש' 214: "...הרשימה הנ"ל תואמה אחת לתקופה קצרה ביני לבין שם טוב יצחקוב באשר מונה ע"י המשקיעים לעמוד איתי בתאום רשימת ההוצאות"; **ש' 440**: "...שם טוב כמובן שהיה נציג המשקיעים, הנציג שלהם ואיש האמון שלהם. הוא לא היה הרבה בזימבבואה אבל הוא היה נציג המשקיעים. הוא לא נתן לי ליצור עם המשקיעים מגע". **ימין, 6.8.14, שעה 16:48, גיליון 14**: "ש. מי זה שם טוב? ת. היה עובד שלי בזימבאבווה."; **חקירת ימין מיום 2.11.16, ש' 214**: "... שם טוב יצחקוב באשר מונה ע"י המשקיעים לעמוד איתי בתאום רשימת ההוצאות"; **ש' 440**: "...שם טוב כמובן שהיה נציג המשקיעים, הנציג שלהם ואיש האמון שלהם...". [↑](#footnote-ref-20)
21. **יצחקוב 25.3.15, ש' 54.** [↑](#footnote-ref-21)
22. **יצחקוב 29.6.15, ש' 81:** "שורה תחתונה- סה הסכום בסה"כ שהושקע בפרויקט. את כל התשלומים האלה ירון ניהל, הקופה הייתה אצלו." **ש' 111:** "... כל הכספים התנהלו מול ירון... זה נכון הוא אחראי על הכל." [↑](#footnote-ref-22)
23. **ימין, 6.8.14, שעה 16:48, גיליון 15**: "עובד באתרים בזימבאבווה, מפקח. מזה 3 שנים הוא עובד אצלי שם, מפקח על בניית פרויקטים." **יצחקוב 28.5.15, ש' 131:** "רון הוא האיש הטכני שהקים את המערכת בזימבבואה. ירון הביא אותו." [↑](#footnote-ref-23)
24. א**ייזון 19.6.17, ש' 15**: "ירון הציג את עצמו כבעלים של מכרות זהב בזימבבואה, הוא הראה לי מסמכים..". [↑](#footnote-ref-24)
25. **שניר 19.1.15, ש' 33-37:** "גם יש שם ישראלי, בחור בשם ירון ימין [...] ירון בא עם מודל כלכלי מרשים, הוא טען לזיכיון שם [...] אני בעצמי פגשתי את ירון פעם אחת בביתו בראשל"צ, כאשר הגעתי אליו להחתים אותו על הסכם אופציה לבדיקת המיזם"; ש' 47: "... ירון עמד מולנו, הוא ניהל משא ומתן"; מ**ילר 20.1.15, ש' 11:** "...בסוף 2013 הגיע אלינו בחור בשם ירון ימין, הוא התקשר לחברה והתגלגל אליי. הוא סיפר על הזדמנות בכריית זהב בזימבאבווה. הוא טען שיש לו גם כסף להשקיע"; **ש' 20-26:** "ירון לקח אותנו לאתר של כריית זהב בזימבאבווה [...] היה נראה שמכירים את ירון שם ועושים לו כבוד, ירון כמובן הציג את הפעילות כשלו ולא הייתה סיבה לא להאמין. לשאלתך, מולנו עבד רק ירון, הוא לבד ניהל משא ומתן. למחרת נסענו לדרום אפריקה, ירון הכיר לנו מישהי מקומית שמטפלת לו בעניינים. לירון יש שם חברה, גולדסטון או ירון גולדסטון"; **ש' 33:** "ש/ היה בפרויקט עוד מישהו חוץ מירון, שפגשת? ת/ היו לו עובדים שפגשתי, אבל הכרתי רק אותו בתור מנהל של העסק". [↑](#footnote-ref-25)
26. חומר חקירה>> חומר מחשב >> 379>> PIC >> [JPD 1/.](file:///W%3A%5CFISCALI%5C%D7%AA%D7%99%D7%A7%D7%99%D7%9D%5C%D7%A4%20108-16%20%D7%99%D7%A8%D7%95%D7%9F%20%D7%90%D7%94%D7%A8%D7%95%D7%9F%20%D7%99%D7%9E%D7%99%D7%9F%5C%D7%97%D7%95%D7%9E%D7%A8%20%D7%97%D7%A7%D7%99%D7%A8%D7%94%5C%D7%97%D7%95%D7%9E%D7%A8%D7%99%20%D7%9E%D7%97%D7%A9%D7%91%5C379%5CPIC) [↑](#footnote-ref-26)
27. **חקירת ימין מיום 02.11.16, ש' 209**: "...אינני ניהלתי לעולם את נושא הכספים בחברה, אינני שילמתי לעולם את ההוצאות בחברה..."; **ש' 357**: "...כל תפקידי היה לפקח על עבודות התכנון והבנייה [...] מי שנכנס למשרד הכרייה היו האנשים שהיו במקום וניהלו את הפרויקט"; **ש' 379**: "אני הייתי ממונה על החלק הטכני והחלק של הפיתוח והתכנון בעסק". [↑](#footnote-ref-27)
28. ביום 12.7.17 התקיימה ישיבה בפני המשנה לפרקליטת המחוז, עו"ד יהונתן תדמור, בנוכחות חוקרי היאחב"ל, זהר לב ומפקדו אוהד גניס. הוחלט לנסות ולמצות החקירה על ידי חקירת משה זויטמן אשר מחומר החקירה נלמד שהוא נמצא בבלגיה. ביום 25.1.18 נשלחה בקשה לביצוע חיקור דין בבלגיה. ביום 6.5.18 התקבל מענה לפיו לא עלה בידי רשויות בלגיה לאתר את משה זויטמן. [↑](#footnote-ref-28)
29. יצחקוב 28.5.15, ש' 158: "ש. כמה כסף הוא השקיע בפרויקט של ירון? ת. מה שאני יודע- הם העבירו באזור 12 מיליון דולר". ש' 171: "משה היה משקיע שלי, הכרתי לו את ירון. משה היה שותף שלי ברכישות בליבריה";יצחקוב 10.7.17, ש' 61: "ש. מי זה משה זויטמן? ת: אחד המשקיעים מבלגיה. הוא גר באנטוורפן"; אייזון 19.6.17, ש' 49-52. [↑](#footnote-ref-29)
30. ימין 6.8.14 (10:30) גיליון 3:"ש/ספר לי על המשרד שלך ביוהנסבורג והעובדים בו? ת/ במשרד שלי נמצאים שותף בשם פיטר פניוטוס מיוון. פקידה, עו"ד, רואה חשבון"; ימין 2.11.16, ש' 436: "ש/ אילו מהמשקיעים והמנהלים התפעוליים אתה זוכר? ת/ ... היה את פיטר שהיה אחד מהמשקיעים, ..."; יצחקוב 29.6.15, ש' 54: "...כאן זה חברים של ירון – פיטר וגרשוני, הם עבדו עם ירון בדרום אפריקה". [↑](#footnote-ref-30)
31. שם, **גיליון 16**. [↑](#footnote-ref-31)
32. **חקירת ירון ימין מיום 06.08.14 שעה 16:48, גיליון 16**: "...אני מילאתי את המחברת הזאת. זה מתחיל מתכנון כספי – הדפים ס.ג. 25,26,27 [...] החל מס.ג. 28 זהו תיעוד אמיתי של הוצאות הפרויקט. אתה יכול לראות כאן משכורות, פיתוח, רכישת ציוד, הוצאות שוטפות".

**חקירת ירון ימין מיום 10.08.14, ש' 92**: "ש/ בוא נראה את העמוד ס.ג. 28 מתאריך 6/8/14 [...] ת/ בעמוד הזה ובעמוד הבא מצוינות ההעברות של המשקיעים לטובת הפרויקט בזימבאבווה. בעמודים האחרים מפורטות ההוצאות של הפרויקט".

**ימין, 21.6.15, ש' 142:** [מציגים בפניו את המח' האדומה וטבלת האקסל] "אני כתבתי. כן, יש התאמה עד השלב המסוים, ואתה יכול לראות את זה באקסל הזה. כי בשלב מסוים הפסקתי לעקוב...."

**חקירת ירון ימין מיום 02.11.16, ש'** **187**: "מדובר בתיעוד של חלק או כלל הוצאות הקמת הפרויקט"; **ש' 223**: "ש/ לשם מה ביצעת תיעוד שכזה? ת/ זה הוצאות אשר השקיעו בחברה. יש החזר הוצאות לבעלים".

**חקירת ירון ימין מיום 02.11.16, ש' 279**: "ש/ אני מציגה לך דו"ח תוכנת אקסל אשר הוצע ממחשבך הפרטי אשר נתפס בחיפוש בשנת 2014 [...] ופרט מה מכיל קובץ אקסל זה ומה נסיבות כתיבתו. ת/ בדיוק מה שמכילה המחברת ובדיוק אותן נסיבות". [↑](#footnote-ref-32)
33. **ימין, 6.8.14, שעה 16:48, עמ' 16**: "ת. אני מעיין וחותם על כל דף. אני מילאתי את המחברת הזאת. זה מתחיל מתכנון כספי – הדפים ס.ג. 25,26,27. אתה יכול לראות שרצינו לסיים את הפרויקט ב-1,900,000$. החל מס.ג. 28 זהו תיעוד אמיתי של הוצאות הפרויקט. אתה יכול לראות כאן משכורות, פיתוח, רכישת ציוד, הוצאות שוטפות."

**ימין, 10.8.14, ש' 95**: בוא נראה את העמוד ס.ג. 28 מתאריך 6/8/14. בוא נעבור שורה שורה ותסביר לי מה הפירוש שלהן.

ת: בעמוד הזה ובעמוד הבא מצוינות ההעברות של המשקיעים לטובת הפרויקט בזימבאבווה. בעמודים האחרים מפורטות ההוצאות של הפרויקט.

**ימין, 21.6.15, ש' 154**: "ת: אני מעיין וחותם. אותו דבר- זה לא אני עשיתי. ש: אבל אתה מבין מה רשום כאן? ת: ברור שאני מבין. זה הוצאות של הפרויקט." [↑](#footnote-ref-33)
34. **חקירת ירון ימין מיום 2.11.16, ש' 190:** "מידיי שבוע או שבועיים שהייתי נפגש עם מקימי הפרויקט שכל כספי העסק היו כראשותם, הועברו להם ע"י המשקיעים, אותם אנשים מונו ע"י המשקיעים לנהל את כל הנושא הכספי בפרויקט... הייתי מעתיק את הרשימות בכתב ידי בדיוק כפי שנמסרו לי אל המחברת האדומה אשר הצגת לי. לאחר מכן הייתי מעביר את הכתוב במחברה אל המחשב, בתוכנת אקסל, בדיוק כפי שנמסר לי..."; **ש' 211:** "...כפי שמסרתי הייתי מקבל אחד לשבוע או שבועיים או חודש כאשר הייתי מגיע למדינת זימבבואה את הרשימות, מאותם אנשים שניהלו את הקמת הפרויקט וניהלו את כספי החברה.. **ש' 289:** "כפי שציינתי מידיי פרק זמן כזה או אחר הייתי מקבל משם טוב או ממנהלי הפרוייקט פירוט של ההוצאות שנעשו בפרוייקט..." [↑](#footnote-ref-34)
35. **תמלול ימין 6.8.14 (2), עמ' 45, ש' 15**: "לא, תן לי לראות את השורה הראשונה, זה תחילת הפרויקט, סוף אלפיים ואחת עשרה, זאת אומרת מתחיל שתיים עשרה, שתיים עשרה שלוש עשרה ארבע עשרה, משהו באזור הזה, פלוס מינוס תחילת פרויקט א'." [↑](#footnote-ref-35)
36. תעודת התאגדות של החברה **ס.ג.1 7.8.14** מנוב' 2011; בעמודים הקודמים לס.ג. 30 מיום 6.8.14, רשומים תאריכים החל מנוב' 2011 ועד ליולי 2012 נוכח זאת הוסק כי הרישום המדובר מתייחס לחצי השני של שנת 2012. [↑](#footnote-ref-36)
37. **הודעת ימין 2.11.16, ש' 295:** ..."ניתן לראות שהשורה באקסל 2,000 דולר "מייניסטר" תואמת למחברת האדומה ס.ג. 30 מתאריך 6.8.14.. תחת השורה שוחד מיניסאר מינינג." [↑](#footnote-ref-37)
38. במחשב שסומן **378>> גיליון 2: שורות 152, 162 ו-182.** [↑](#footnote-ref-38)
39. י**מין 21.6.15, ש' 139**. [↑](#footnote-ref-39)
40. **ימין, 2.11.16, ש' 286:** "בנוגע לשורה המופיעה בע"מ ס.ג. 1 2,000 דולר "מייניסטר", הכוונה לזה שכבר עניתי על אותה שאלה בדיוק שפרטתי שאני לא ניהלתי את הפרויקט בהקמה ולא ניהלתי כספים ולא ניהלתי את הרשימות הללו." **ש' 308**: ... וכך לגבי כלל השורות באקסל." **ש' 312:** "כפי שכבר אמרתי אינני רואה סיבה או צורך לשחד גורם כזה או אחר במדינת זימבבואה מכיוון שהבירוקרטיה במדינה מאוד מסודרת, ברורה וקלה, כך שאינני רואה צורך בזה...." [↑](#footnote-ref-40)
41. תמלול ימין 2.11.16, עמ' 108, ש' 21. [↑](#footnote-ref-41)
42. בטבלת האקסל מופיע הרישום "שם העברה לחן" בתאריך 10.6.12 בסכום 100,000 (**עמוד ס.ג. 4.** (נמצא גם בקבצי האקסל YARON 2). בחקירתו יצחקוב מוסר אישורי העברות של כספים שהועברו, בהוראת משקיעים שונים לחשוד או למקומות אחרים. אחד מהאישורים הללו מתעד העברה שנעשתה ביום 10.6.12 בסכום של 100,000$ לBank of Africa ; בטבלת האקסל יש רישום "פקה בין צפרדעים" ולידו הסכום 26,700. בתוכנית העסקית נמצאה קבלה מחברת Paka&Bin עבור עשרים Water Bins בסך כולל של 211,407 ראנד. [↑](#footnote-ref-42)
43. **ימין, 6.8.14, שעה 16:48, גיליון 16.** [↑](#footnote-ref-43)
44. **ימין 21.6.15, ש' 139:** "גם זה קובץ ICLOUD לא כתבתי את זה אני לא שייך לזה." [↑](#footnote-ref-44)
45. **חקירת ימין, 2.11.16,** ש' 244- 247 כשנשאל ישירות לגבי הכתוב במחברת האדומה על השוחד ענה כך: "*ש. מיהו "מיניסטר מייניג", המופיע במחברת זו אשר לצדו מופיעה המילה "שוחד" והסכום 2000$. ת. תשאלי את מי שכתב את זה, אין לי מושג. כל מה שכתוב ברשימה הזאת הוא קודים* [↑](#footnote-ref-45)
46. **ימין, 2.11.16, ש'** **341-344**: "ש' האם היית מודע לתשלומי השוחד השונים אשר מתועדים במחברת ובאקסל? ת/ הייתי מודע ברמת קריאת הדו"ח הכללי..."; **ש' 418:** "בשיחות חולין שהיו לי עם שם טוב טענתי פעם או פעמיים בפניו שאסור שהעסק ינוהל בצורה, שיהיו דברים כגון שוחד בעסק. וטענתי שבסוף היום זה יפגע בנו. שם טוב ענה שהוא מסכים איתי [...] לא היה לנו את הכוח לעשות את השינוי". [↑](#footnote-ref-46)
47. י**צחקוב 28.5.15, ש' 323**: "זה לא אני רשמתי את זה אלא ירון. ירון כל הזמן רשם דברים." [↑](#footnote-ref-47)
48. י**צחקוב 29.6.15, ש' 53**: "את הרשימה הזאת ירון עשה. ירון הראה לי את זה כמה פעמים. כשהייתי צריך ירון היה שולח לי את הרשימה שלו." **ש' 68**: "כל האקסלים האלה ירון ערך. ש. למה ירון טוען שאתה ערכת את האקסלים? ת. שיגיד. את האקסלים האלו ירון שלח לי מהמייל שלו."

**יצחקוב 10.7.17, ש' 143**: "ירון הראה לי דוחות שהיו כתובים לו במחשב הנייד שלו. אני לא יודע מה זה אקסל כי אני לא משתמש במחשב חוץ מלראות סרט אולי. ממה שאני זוכר ירון רשם את ההוצאות של הפרויקט. את הנתונים ראיתי במחשב של ירון כשישבנו באזור בו התבצע הפרויקט או בביתו של ירון בראשל"צ כשהיינו בארץ." [↑](#footnote-ref-48)
49. **ס.ג. 1 מיום 7.8.14, עמ' 3**. בהודעת יצחקוב מציגים בפניו מסמך שנתפס במשרדו ס.ג. 45 מיום 25.03.15 ושם רשום: ministry of mines- Renewal 8,000$ וליד זה בכתב יד Mill licanse. יצחקוב אומר, ש' 315: ורשימת חייבים וזכאים כנראה- ס.ג. 44-45. [↑](#footnote-ref-49)
50. **ימין 6.8.14, עמ' 5-6:** "אני אדם שנחשב כמאוד מקושר במדינה זו וע"י קשריי אני מצליח לחלוש על אזורי כרייה עשירים במיוחד. לשאלתך הכוונה זה שהממצאים הגיאולוגים גבוהים במיוחד, בשפת הכרייה אדמות אלה נקראו "ספיישל גראונד" ולפיכך אני מאמין שבשנים הקרובות, צפויה לי הצלחה גדולה בתחום. כמו שציינתי קשריי ענפים מאוד ואני מקושר עם נשיא זימבבואה, שמו רוברט מוגבי ועם ילדיו. כמו כן אני מקושר עם רוב שרי המדינה, רמטכ"ל, שר ביטחון וכו', לציין כי עסקיי הן בשותפות עם המדינה." [↑](#footnote-ref-50)
51. ימין 2.11.16, ש' 162: "... האם אתה פונה אל שר הכרייה זואלי לסיוע? ת. לא. ש. למה לא? ת. לא, לשם מה? ממש לא היה צורך בהשגת עזרה באישורי כרייה מדובר בהליך קל כל עוד אתה עומד בקריטריונים אשר מציגים בפניך, אני עמדתי בקריטריונים, קרטריונים אלו מדברים בנושר בטיחות בלבד. וזה מאוד פשוט. ש. האם עמדת בכלל הקריטריונים הנוגעים להקמת עסק כריית הזהב? ת. כן." [↑](#footnote-ref-51)
52. ימין 2.11.16, ש' 135-136. [↑](#footnote-ref-52)
53. אייזון 19.6.17 ש' 95-116. [↑](#footnote-ref-53)
54. שם טוב 10.7.17 ש' 112-119. [↑](#footnote-ref-54)
55. ס.ג. 1 מיום 7.8.14, עמ' 6 בטבלה למטה. [↑](#footnote-ref-55)
56. ימין 2.11.16, ש' 250: "ש/ אז מה המילה שוחד אומרת? ת/ שוחד הוא שוחד"; ש' 404: "...אכן רואים שיש פה שוחד. האותיות ש. ו. ח. ד, זה אומר שוחד...". תמלול 2.11.16, עמ' 89, ש' 9: "נחקר...: מה המניעים ולמה, אין לי מושג, אני עדיין לא מסכים עם זה ואני עדיין לא נותן לזה יד, פשוט, ועניתי על זה מאה חמישים פעם היום אני חושב. אני מוסר את אותו משפט, חוזר וחוזר וחוזר, כן רשום פה שוחד, שין וו חית דלת, מי נתן אותו מי עשה אותו, למה, מה היו המניעים, האם אני מסכים עם זה לא מסכים עם זה, זה כבר עולם שלם." [↑](#footnote-ref-56)
57. י**מין 2.11.16, ש' 418.** גרסה זו של החשוד לא הוצגה בפני יצחקוב. [↑](#footnote-ref-57)
58. בחיפוש במידע גלוי לא אותר שר מכרות בשם זואלי בתקופה הרלוונטית. [↑](#footnote-ref-58)
59. אייזון 19.6.17 ש' 97-101. [↑](#footnote-ref-59)
60. ת"פ 10291-01-12 **מד"י נ' צרני ואח'** (נבו, ניתן ביום 21.3.14), עמ' 16. [↑](#footnote-ref-60)
61. **תמלול 6.8.14 (2), עמק 43, ש' 27:** ".. אם זה לא התחום שאני אחראי עליו, ואם זה לא תחום השיפוט שלי האחראיות שלי, לא מעניין אותי ... אז עכשיו אני נכנס לדוחות השנתיים והחודשיים כל רע, זה לא מעניין אותי בכלל, אין לי עניין בזה." **ש' 36:** "זה לא תחום העיסוק שלי נושא הכספים ומאד.. יתכן מאד, שאתה צודק, והסכומים הם שונים לשם כך [2:48:52] יש דוחות ראיית חשבון, ודוחות הוצאות וחשבוניות וקבלות המתעדות את הכל, אז למה צריך להגיד לך,.." [↑](#footnote-ref-61)
62. **ימין, 6.8.14, עמ' 13:** ש. אבל אתה מנהל את החברות הללו. ת. אני מתמחה בתחום הכריה, אני לא מנהל את החברות ברמת הניירת.; **גיליון 15:** זה לא תחום העיסוק שלי – נושא הכספים, וייתכן מאוד שאתה צודק והסכומים הם שונים. לשם כך יש דוחות כספיים וחשבוניות;

**ימין 10.8.14, ש' 96:** ת: הם [משה ושם טוב] ניהלו את הכספים האלו הספציפיים בחברה, כמו שיש גם שמות נוספים שניהלו כספים עבור החברה. ש: בחקירתך הקודמת ציינת ששם טוב ומשה ניהלו עבודה, ולא כספים. ת: לא ציינתי דבר כזה. אני חוזר ואומר שזו חברה שפועלים בה לא מעט אנשים בתחומים שונים, בין היתר בתחום הכספים.

**ימין, 2.11.16, ש' 190:** "מידיי שבוע או שבועיים שהייתי נפגש עם מקימי הפרויקט שכל כספי העסק היו בראשותם, הוברו להם ע"י המשקיעים, אותם אנשים מונו ע"י המשקיעים לנהל את כל הנושא הכספי בפרויקט. [↑](#footnote-ref-62)
63. **ימין, 2.11.16, ש' 399**: "חוזר על גירסתי אשר כבר מסרתי לו שאינני ניהלתי לעולם את נושא הכספים בחברה, אינני שילמתי לעולם את ההוצאות בחברה,..." **ש' 289**: "כפי שציינתי מידיי פרק זמן כזה או אחר הייתי מקבל משם טוב או ממנהלי הפרוייקט פירוט של ההוצאות שנעשו בפרוייקט באופן קבוע אתם העתקתי למחברת האדומה ומאוחר יותר העתקתי מהמחברת האדומה את הנתונים למחשב". [↑](#footnote-ref-63)
64. **ימין, 2.11.16 ש' 402-407**: "האותיות ש.ו.ח.ד זה אומר שוחד, אך מי נתן את השוחד ומי החליט לתת את השוחד? מי לקח את ההחלטה ומי ביצע את זה לא מעניין אותי, אין לי מושג. אני לא מסכים עם זה, לא נתתי לזה יד. לשאלתך, אם העתקתי את זה למחברת ולאקסל זה לא אומר שהסכמתי לזה". וכן **ש' 341-344**: "ש' האם היית מודע לתשלומי השוחד השונים אשר מתועדים במחברת ובאקסל? ת/ הייתי מודע ברמת קריאת הדו"ח הכללי...". [↑](#footnote-ref-64)
65. **ימין, 2.11.16, ש' 292: :** ..."תראי, מה שאמרתי לפני כן ממחיש את האמת כי במחשב רשמתי "רשימה מצורפת" וטענתי קודם שאותם אנשים שניהלו את כל הנושא הזה, תמיד היה להם רשימות מצורפות לכל ההוצאות." **ש' 323:** ... ההוכחה לכך היא השורות שבהן כתוב רשימת פירוט מצורפת אצל פיטר, ירון מאשר, עבר בדיקה ואישור ירון ושוב עבר בדיקה ויאשור ירון, למה? כי בשורות הללו אני זה שאספתי את הדו"ח ואני זה שבדקתי ואישרתי אותו, מה שמוכיח שבשאר השורות שאינו רשום רשימת פירוט מצורפת וירון אישר, לא הייתי מעורב...**".** [↑](#footnote-ref-65)
66. **תמלול ימין 6.8.14 (16:48) עמ' 49**; מס' קלטת 2212-G-14, החל מדקה 3:01:33. [↑](#footnote-ref-66)
67. **ימין 6.8.14 (16:48) גיליון 5-6;** **תמלול ימין, שעה 8:03, עמ' 132, ש' 33**: **ימין 10.8.14, ש' 148**." [↑](#footnote-ref-67)
68. **יצחקוב 28.5.15, ש' 323**: "זה לא אני רשמתי את זה אלא ירון. ירון כל הזמן רשם דברים."; **יצחקוב 29.6.15, ש' 53:** "את הרשימה הזאת ירון עשה. ירון הראה לי את זה כמה פעמים. כשהייתי צריך ירון היה שולח לי את הרשימה שלו**." ש' 68:** "כל האקסלים האלה ירון ערך. ש. למה ירון טוען שאתה ערכת את האקסלים? ת. שיגיד. את האקסלים האלו ירון שלח לי מהמייל שלו", **ש' 81:** "שורה תחתונה- זה הסכום בסה"כ שהושקע בפרויקט. את כל התשלומים האלה ירון ניהל, הקופה הייתה אצלו**." ש' 111**: "... כל הכספים התנהלו מול ירון... זה נכון הוא אחראי על הכל."; י**צחקוב 10.7.17, ש' 143**: "ירון הראה לי דוחות שהיו כתובים לו במחשב הנייד שלו. אני לא יודע מה זה אקסל כי אני לא משתמש במחשב חוץ מלראות סרט אולי. ממה שאני זוכר ירון רשם את ההוצאות של הפרויקט. את הנתונים ראיתי במחשב של ירון כשישבנו באזור בו התבצע הפרויקט או בביתו של ירון בראשל"צ כשהיינו בארץ." [↑](#footnote-ref-68)
69. **יצחקוב 29.6.15, ש' 81:** "שורה תחתונה- זה הסכום בסה"כ שהושקע בפרויקט. את כל התשלומים האלה ירון ניהל, הקופה הייתה אצלו." **ש' 111:** "... כל הכספים התנהלו מול ירון... זה נכון הוא אחראי על הכל." [↑](#footnote-ref-69)
70. יצחקוב 10.7.17, ש' 32: "לאחר כשנה בערך שהייתי בזימבבואה, לשם הייתי מגיע מדי פעם לתקופות של מספר שבועות וחוזר הביתה, ..."; ימין 2.11.16, ש' 440: "...שם טוב כמובן שהיה נציג המשקיעים, הנציג שלהם ואיש האמון שלהם. הוא לא היה הרבה בזימבבואה אבל הוא היה נציג המשקיעים"; [↑](#footnote-ref-70)
71. ע"פ 2814/95 **פלונים נ' מד"י** (ניתן ביום 9.7.97), עמ' 403. [↑](#footnote-ref-71)
72. ע"פ 7637/05 **שלמה יוסף נ' מד"י** (ניתן ביום 5.7.07), עמ' 17. [↑](#footnote-ref-72)
73. ע"פ 3575/99 **דרעי נ' מד"י** (ניתן ביום 12.7.00), סעיף 66. [↑](#footnote-ref-73)
74. דנ"פ 7229/16 **נחום בן יצחק נ' מד"י**, (ניתן ביום 3.1.17), ס' 28 לפסק דינה של הנשיאה דאז נאור. [↑](#footnote-ref-74)
75. **סעיף 20 בפרשת מילשטיין**: דרישת ה"דבר מה הנוסף" היא גמישה ובעלת רקמה פתוחה. סוג העניינים שעשויים להביא לסיפוקה משתנה ממקרה למקרה, ותלוי גם במהימנות ההודאה גופה. ככל שהודאה זו זוכה למשקל גדול – כך יקטן משקלו של ה"דבר מה" הדרוש לאימות ההודאה, ולהפך, ככל שההודאה זוכה למשקל מועט – כך יגדל משקלו של ה"דבר מה". על כן גם נקבע, כי אפשר שיתעוררו מקרים שבהם ניתן יהיה להסתפק ב"דבר מה" שמשקלו "קל כנוצה" (ע"פ 178/65 אושה נ' היועץ המשפטי לממשלה, פ"ד יט(3) 154, 156; ע"פ 428/72 בן לולו נ' מדינת ישראל, פ"ד כח(1) 267, 270; **פרשת אל עביד, בעמ' 834).** מאידך, נקבע, יתכנו מקרים שבהם המשקל שיידרש ל"דבר מה" יהיה כה רב, עד כדי הפיכתו לדרישה של "ראייה מסייעת" (**דנ"פ 3391/95 הנ"ל בעמ' 449**)." [↑](#footnote-ref-75)
76. ראו דברי השופט דנצינגר בע"פ 8589/13 **פאוזי רמילאת נ' מ"די** (ניתן ביום 21.1.15), ס' 34 ודברי השופט לוי ברע"פ 4142/04 **מילשטיין נ' התובע הצבאי** (ניתן ביום 14.12.06), ס' 17-18 וכן [↑](#footnote-ref-76)
77. עמ' 557-558 בע"פ 6613/99 **סמירק נ' מדינת ישראל** (ניתן ביום 4.3.02), עמ' 557-558. [↑](#footnote-ref-77)
78. סעיף 5 לפסק דינו של השופט סולברג (דעת הרוב) בפרשת **רמילאת** (ראו ע"פ 8589/13) [↑](#footnote-ref-78)
79. פרשת **רמילאת**, שם, סעיף 35 ו-36 לפסק דינו של השופט דנצינגר. [↑](#footnote-ref-79)
80. **ימין 6.8.14, שעה 16:48, גיליון 16:** ש. אני מוציא מהמעטפה המסומנת בסימול חוקר א.ס. 3 מחברת אדומה, ומסמן את דפים המלאים במחברת בסימול חוקר ס.ג. 25 עד ס.ג. 38 מתאריך היום. אנא עיין במחברת ותחתום ליד סימול החוקר לאישור הצגתה. האם אתה יודע להסביר את מה שרשום כאן? ת. אני מעיין וחותם על כל דף. אני מילאתי את המחברת הזאת. זה מתחיל מתכנון כספי – הדפים ס.ג. 25,26,27. אתה יכול לראות שרצינו לסיים את הפרויקט ב-1,900,000$. החל מס.ג. 28 זהו תיעוד אמיתי של הוצאות הפרויקט.

**ימין, 21.6.15, ש' 142:** [מציגים בפניו את המח' האדומה וטבלת האקסל] "אני כתבתי. כן, יש התאמה עד השלב המסוים, ואתה יכול לראות את זה באקסל הזה. כי בשלב מסוים הפסקתי לעקוב...."

**יוער כי גם בחקירה המסכמת בה מתנער החשוד מביצוע העבירות הוא מבהיר כי הרישום נעשה בזמן אמת: חקירת ירון ימין מיום 02.11.16, ש' 190**: "מידיי שבוע או שבועיים שהייתי נפגש עם מקימי הפרויקט שכל כספי העסק היו כראשותם, הועברו להם ע"י המשקיעים, אותם אנשים מונו ע"י המשקיעים לנהל את כל הנושא הכספי בפרויקט... הייתי מעתיק את הרשימות בכתב ידי בדיוק כפי שנמסרו לי אל המחברת האדומה אשר הצגת לי. לאחר מכן הייתי מעביר את הכתוב במחברה אל המחשב, בתוכנת אקסל, בדיוק כפי שנמסר לי..."; [↑](#footnote-ref-80)
81. במחברת האדומה ישנה התייחסות "למיסים קלם A שינגאני" ו"מיסים קלם B פילבוסי." (**עמוד ס.ג. 30 מיום 6.8.14)** בתוכנית העסקית (**ס.ג. 1 מיום 7.8.14**) יש תיאור של פרויקט A המצוי באתר בשם שינגאני. עובד בשם אייזון מאשר שהפרויקט לכריית זהב של החברה היה במקום בשם שינגאי בזימבבואה - **חקירת רון אייזון מיום 19.6.17, ש' 59** כמו כן בתמלול **ימין 7.8.14, עמ' 5, ש' 15** ואילך, ימין אומר שהפרויקט הפעיל כרגע הוא רק A , אליו הביא את החוברת- שינגאני.

בנוסף במחב' ישנן הוצאות בשם: "בתים לישראלים", "בתים לכושים שלנו" ו"בית לכושים של המילינג" (**בס.ג. 25 מיום 6.8.14; ובס.ג. 26, מיום 6.8.14**). אייזון מאשר את האמור בדבריו **אייזון 19.6.17, ש' 22-24:** "...וכמו כן היה ברור לירון שיש צורך בבניית מקומות מגורים לעובדי המכרה, כולל לי. כמובן שהמגורים היו אמורים להיות בסמוך למכרה; וגם **החשוד בדבריו מיום 2.11.16, ש' 240**: "יתרה מזאת בתוך המכרה בבית המגורים בו שכנו אותם נציגים שמטעם המשקיעים נמצאים...".

כמו כן, במחברת האדומה ישנו רישום: "שם טוב העברה לחן באפריקה 100,000$". בחקירתו שם טוב יצחקוב, שהיה בקשר עם המשקיעים בחברה, מוסר אישורי העברות של כספים שהועברו, בהוראת משקיעים שונים לחשוד או למקומות אחרים. אחד מהאישורים הללו מתעד העברה שנעשתה ביום 10.6.12 בסכום של 100,000$ לBank of Africa. (**יצחקוב 28.5.15, ש' 80**- 97) [↑](#footnote-ref-81)
82. כאמור,בחקירה המסכמת טען החשוד כי אינו בקשר עם גורמי ממשל וכי פרט לשני מפגשים באירועים, מעולם לא נפגש עם שר המכרות. עוד הוסיף החשוד כי לא היה צריך לשמור על קשר עם גורמי ממשל שכן ניתן לקבל אישורי הכרייה באופן פשוט והם ניתנים ביד רחבה. (י**מין 2.11.16, ש' 134 ו165)** דבריו אלה של החשוד אינם מסתדרים עם אמירותיו בחקירה הראשונה ועם דבריו של אייזון. בחקירה הראשונה אמר החשוד כי "*אני אדם שנחשב כמאוד מקושר במדינה זו וע"י קשריי אני מצליח לחלוש על אזורי כרייה עשירים במיוחד... כמו שציינתי קשריי ענפים מאוד ואני מקושר עם נשיא זימבבואה, שמו רוברט מוגבי ועם ילדיו. כמו כן אני מקושר עם רוב שרי המדינה, רמטכ"ל, שר ביטחון וכו', לציין כי עסקיי הן בשותפות עם המדינה*." (**ימין 6.8.14, שעה 16:48, גיליון 4-5**) אייזון מספר כי החשוד התרברב בפניו על כך שיש לו קשרים עם השלטונות בזימבבואה וכי הוא עצמו נפגש, יחד עם החשוד, עם כמה אנשי ממשל ובכלל זה שר המכרות והממונה על ההגירה בעיר הקרובה לפרויקט הכרייה של החברה. (**אייזון, 19.6.17, ש' 59**). בנוסף בתוכנית העסקית (**ס.ג. 1 מיום 7.8.14**) תחת הכותרת של "איומים" (Threats) נכתב כי אחד מהאיומים הוא שינוי במדיניות של הממשל. במקביל לאיום זה ותחת הכותרת "מפחיתי סיכון" (mitigants) נכתב כי נעשה דיאלוג עם הממשל לצורך הבהרת החשיבות של שמירה על המדיניות הקיימת בעניין כרייה וכלכלה. ישנם שקרים נוספים של החשוד הנוגעים למעמדו בחברה וקשריו עם המשקיעים. [↑](#footnote-ref-82)
83. **ימין 6.8.14, עמ' 5-6**. [↑](#footnote-ref-83)